‘জয় শ্রীরাম’ বলে  এ দিন ভাষণ শুরু করেন মুকুল, তার পরেই একের পর এক বিস্ফোরণ ঘটালেন— 
• বাংলায় ক্ষমতায় আসার আগে তৃণমূলের স্লোগান ছিল, ‘বদলা নয়, বদল চাই।’ গত ছ’ বছরে বদল কমই হয়েছে, বদলাই চলছে।
• বাংলায় ডেঙ্গিতে ৮১জনের মৃত্যু হয়েছে। আর মুখ্যমন্ত্রী ফিল্ম ফেস্টিভ্যালের উদ্বোধন করছেন।
• তোমার যদি সরকার চালানোর ক্ষমতা থাকে, আমারও আইনসম্মতভাবে বিরোধিতা করার অধিকার আছে।
• প্রাক্তন মুখ্যমন্ত্রী জ্যোতি বসুর একটি অভ্যাস ছিল, লন্ডনে গিয়ে ছুটি কাটানোর। এখনকার মুখ্যমন্ত্রী দেখছি সেই একই ব্যামো ধরেছে।
• ক্ষমতায় আসার আগে স্লোগান ছিল ‘কৃষি আর শিল্প হাসি আর খুশি।’ এখন হাসিও নেই, খুশিও উধাও। ছ’বছরে একজনও পাতে দেওয়ার মতো শিল্পপতি রাজ্যে আসেননি।
ফাইল খুলে যা যা বললেন— 
• কেন তৃণমূল ছাড়লাম? প্রথম কারণ, যা যা প্রতিশ্রুতি দিয়ে ক্ষমতায় এসেছিলাম, একটাও পূরণ হয়নি। দ্বিতীয়ত হচ্ছে, তৃণমূলের অন্দরের পরিবেশ।
•  এই যে ফুটবল খেলা হয়ে গেল, স্পনসর করল বিশ্ববাংলা। বিশ্ববাংলা সরকারের কোনও সংস্থা নয়। এটা একটা কোম্পানি। এর মালিক অভিষেক বন্দ্যোপাধ্যায়।
• তৃণমূল বলে ‘জাগো বাংলা’ তাদের মুখপত্র। এর মালিকের নামও অভিষেক বন্দ্যোপাধ্যায়।
• পশ্চিমবঙ্গে তৃণমূলের যত লোগো, লিফলেট, পোস্টার, ব্যানার হবে, সব ছাপানোর দায়িত্বে অভিষেকের সংস্থা। পশ্চিমবঙ্গের তৃণমূলের নেতা, কর্মীরা এটা জানেন না।
• সংখ্যালঘু তোষণের জন্য সংখ্যালঘুদের সর্বনাশ হচ্ছে। বাংলায় দাঙ্গার ভয়ে দুর্গাপুজো, সরস্বতী পুজো বন্ধ হয়ে যাচ্ছে। বাংলার সাম্প্রদায়িক সম্প্রীতি রক্ষার কৃতিত্ব বাংলার মানুষের, অন্য কেউ এই কৃতিত্ব দাবি করতে পারে না।
• সারদা নিয়ে কুণাল ঘোষ জেল খাটল। ডেলোর বৈঠকে আমিও ছিলাম। সঙ্গে তৎকালীন পর্যটন সচিব আর কুণাল ঘোষও ছিলেন। ব্যবসা সম্প্রসারণ নিয়ে আলোচনার পরে আমরা বেরিয়ে গিয়েছিলাম। 

এই বিষয়ে অন্যান্য খবর

ডেলোর বৈঠকে কারা ছিলেন, স্বীকারোক্তি মুকুলের! সারদাকাণ্ডে অস্বস্তি বাড়ল মমতার


• সুদীপ্ত সেন বলেছে ৮৪০ কোটি টাকা পর্যটন, সংবাদমাধ্যম এবং অ্যাম্বুল্যান্সে বিনিয়োগ করেছে। এর জবাব কি মুকুল রায় দেবে।
•  আজ ফাইলের ফার্স্ট পার্ট বের করলাম। যেদিন এক লক্ষ লোকের সমাবেশ হবে। সেদিন সেকেন্ড পার্ট বের করব।
•  আর কাঁদলে চলবে না। চোখ দিয়ে আগুন জ্বালাতে হবে। ২০২১ সালে পরিবর্তন হবেই।
•  তৃণমূল এখন লিমিটেড কোম্পানিতে পরিণত হয়েছে। আর দেরি করলে অনেক দেরি হয়ে যাবে।
এর মাঝেই নাকতলা উদয়ন সংঘের পুজোর সংক্রান্ত একটি বিজ্ঞাপন বের করে দেখান মুকুল। সেখানে বেশ কয়েকটি চিট ফান্ডের নাম বের করে দেখান মুকুল। প্রসঙ্গত নাকতলা উদয়ন সংঘের মূল পৃষ্ঠপোষক পার্থ চট্টোপাধ্যায়। যে সময়ের বিজ্ঞাপন মুকুল দেখান, তখন পার্থ শিল্পমন্ত্রী ছিলেন।